MONITOR EXTERN Nr. 19

 

1. Marile sfidări europene ale noii Comisii Prodi

1.1. Parlamentul European a aprobat mandatul noi Comisii Europene până în anul 2005

Legislativul a acordat sprijinul său celor 19 comisari ai preşedintelui CE, Romano Prodi, 414 europalamentari votând pentru, 142 împotrivă şi 35 abţineri.

Noua echipă va termina mandatul vechii comisii, care expiră la sfârşitul lui 1999, continuând cu propriul mandat, de cinci ani, până în 2005.

Prodi, în vârstă de 60 de ani, a primit laude pentru planurile sale de reformă, ce vor ghida UE de-a lungul proceselor de lărgire şi de adoptare a monedei unice, precum şi de întărire a politicilor de securitate şi de apărare. El a afirmat că doreşte să creeze “un nou suflet european”.

Analiştii apreciază că dl. Prodi ar putea deveni liderul proeminent al Europei, acum, când liderii Marii Britanii, Franţei şi Germaniei au atâtea probleme pe plan intern, ei impunându-se mai puţin pe plan european decât puternicii lor predecesori.

“În Europa este un vacuum politic, iar Prodi încearcă să-l umple. Cred că are o echipă puternică cu o mai mare capacitate decât a comisiilor anterioare’, afirmă Charles Grant, analist la Centrul pentru Reformă Europeană din Londra. “Prodi a dovedit că este gata să reformeze Comisia; totodată, a arătat că nu-i este teamă să se confrunte cu oamenii şi chestiunile spinoase”.

“În lumina celor întâmplate cu ultima comisie, Prodi va avea un rol foarte important: el va da tonul în UE”, releva Peter Ludlown, de la Centrul pentru Studii de Politică Europeană din Bruxelles.

1.2 Cele trei direcţii esenţiale ale executivului european

În legătură cu sarcinile imediate ale Comisiei Europene, menţionăm trei direcţii esenţiale: 

În primul rând, lărgirea spre Est, care “să meargă dincolo de o simplă adeziune şi să reunească ţările europene într-o unică mare familie”. Candidaţilor care sunt cel mai bine pregătiţi Prodi vrea să le stabilească “o dată precisă pentru aderare” şi foarte repede, respectiv la Reuniunea europeană la nivel înalt care va avea loc în decembrie, la Helsinki.

În al doilea rând, problema reformei instituţionale, care va urma să fie decisă cu ocazia viitoarei conferinţe interguvernamentale, care să revizuiască în mod raţional tratatele. 

În al treilea rând, aspectul asupra căruia s-a concentrat Romano Prodi în discursul său l-a constituit problema creării de noi locuri de muncă: economia europeană s-a repus în mişcare şi de data aceasta “nu ne putem permite să ne scape un asemenea prilej, aşa cum am făcut prea adesea în trecut’. Sunt necesare reforme structurale “descrise deja în numeroase rapoarte ale Comisiei”, dar care acum trebuie realizate şi mai este nevoie de o dezvoltare accentuată a tehnologiilor din domeniul informaţional.

1.3. Dificultăţi posibile în activitatea Comisiei Prodi

Eforturile lui Prodi de a se instala ca o figură dominantă nu vor fi uşoare, fiind confruntat cu probleme pe mai multe fronturi:

· Se va încerca reforma Comisiei Europene şi recâştigarea încrederii unui public european, care a dovedit apatie la recentele alegeri pentru Parlamentul European.

· În domeniul politicii externe, el se confruntă cu o mulţime de probleme spinoase – de la reconstrucţia Balcanilor, până la relaţiile comerciale, uneori încordate, cu Statele Unite şi admiterea fostelor ţări comuniste din estul Europei. 

· Membrii Parlamentului au evidenţiat, în mod clar, că nu vor mai accepta nici un fel de neajunsuri din partea noii comisii, a cărei sarcină este de a adopta legislaţia necesară, urmărind implementarea acesteia, precum şi de a negocia în numele Europei într-o gamă largă de probleme.

· Comisia Prodi trebuie să conteze pe sprijinul politicienilor de la Bruxelles, care nu sunt întotdeauna uniţi, ca şi pe cel al liderilor din ţările europene. “Dacă ei nu vor coopera, cred că lui Prodi îi va fi foarte greu, deşi sunt semne că sunt gata să o facă”, preciza John Palmer, director al Centrului de Politici Europene din Bruxelles. Comisia s-a angajat să fie “mult mai deschisă”. 

1.4. Primele măsuri ale Comisiei Europene

· Conferinţa Interguvernamentală (CIG) cu privire la reforma instituţiilor va fi lansată oficial la sfârşitul anului la summitul european de la Helsinki şi urmează să se încheie sub preşedinţia franceză la sfârşitul anului 2000. Cei 15 vor trebui să reformeze instituţiile europene urmând trei puncte cheie:

· reducerea numărului comisarilor europeni; 

· stabilirea unei noi repartiţii a voturilor între ţările mari şi cele mici ale UE; 

· ridicarea numărului de voturi la majoritatea calificată în cazul luării deciziilor.

· Pentru a conferi mai multă greutate deciziilor celor 15 guverne, noul preşedinte al Comisiei Europene a numit trei “înţelepţi”: fostul prim-ministru belgian Jean-Luc Dehaene, fostul preşedinte al Germaniei, Richard von Weizsaecker şi fostul ministru britanic al Comerţului, Lordul Simon să-i prezinte propuneri concrete în următoarele săptămâni.

· Adunarea Parlamentară a Consiliului Europei l-a ales marţi, 22 septembrie, pe Alvaro Gil-Robles (Spania) în noua funcţie de Comisar pentru drepturile omului.

Alvaro Gil-Robles a fost reales din primul tur de scrutin, beneficiind de 97 de voturi din 193 exprimate, faţă de 56 obţinute de Gret Haller (Elveţia) şi 40 de Monica Luisa Macovei (România).

Înfiinţarea postului de comisar pentru drepturile omului a fost decisă la summitul şefilor de stat şi de guvern ai ţărilor membre ale Consiliului, din octombrie 1997, de la Strasbourg.

Având un rol complementar şi prin excelenţă preventiv, acest nou comisar va exercita alte funcţii decât cele îndeplinite de Curtea Europeană a Drepturilor omului şi de alte organisme. El nu se va sesiza în urma unor cereri individuale, ci va oferi independent şi imparţial sfaturi şi informaţii referitoare la apărarea drepturilor omului şi preîntâmpinarea încălcării lor.

· Se dezbate poziţia Uniunii Europene în legătură cu negocierile comerciale care vor fi lansate sub egida Organizaţiei Modiale a Comerţului (OMC) la 29 noiembrie la Seattle (SUA).

Uniunea Europeană este foarte interesată să lărgească la maximum lista sectoarelor ce trebuie liberalizate pentru a evita să fie acuzată de către SUA şi marii producători agricoli în delicatul sector al subvenţiilor agricole europene.

· Pe termen îndelungat, Comisia va trebui să consolideze moneda euro, care este moneda a 11 ţări europene de la începutul anului 2000. Pentru euro se profilează la orizontul anului 2002 două teste importante: eventuala intrare a lirei britanice, singura mare monedă europeană care a rămas în afară şi punerea în circulaţie la 1 ianuarie 2002 a monedelor şi bancnotelor euro pentru toate ţările membre ale sistemului monedei unice. Până atunci, euro va trebui să facă dovada credibilităţii şi stabilităţii sale pe pieţele financiare faţă de celelalte două monede mondiale: dolarul american şi yenul japonez.

1.5. Procesul de aderare la Uniunea Europeană şi transformările din cadrul Comisiei Europene

Preşedintele Comisiei Europene, Romano Prodi, a declarat că “se cuvine să fie respectate angajamentele privind lărgirea UE care au fost luate” şi, de asemenea, că “toţi candidaţii au dreptul de a şti cum va fi acest proces”. De aceea, el a promis că la viitoarea reuniune a UE din decembrie, de la Helsinki, lucrările se vor încheia “cu o cale clar arătată” tuturor candidaţilor la aderare.

De asemenea, vicepreşedinta Comisiei Europene, dna. Loyola de Palacio, a declarat cu aceeaşi ocazie că “trebuie să se dea un impuls, chiar dacă se porneşte de la premisa că ţările candidate trebuie să fie capabile de a îndeplini condiţiile stabilite”. Chiar dacă fixarea unei date pentru finalizarea procesului nu va putea fi obţinută, există deja percepţia, creată de declaraţiile şi promisiunile celor mai mari ţări europene, că negocierile vor fi demarate cu 12 candidaţi şi nu cu 6, respectiv să se evite politica valurilor promovată de NATO. Această decizie ar fi o decizie pur politică, întrucât există mari diferenţe între ţările candidate relativ la îndeplinirea condiţiilor de aderare la UE.

Într-un interviu publicat în “Der Spiegel”, social-democratul german Guenter Verheugen, comisar european însărcinat cu problemele extinderii, a afirmat că “se prevăd 22 miliarde euro pentru procesul de extindere şi 54 miliarde euro pentru costurile decurgând din aderare, după admiterea ţărilor candidate”. De asemenea, “Uniunea Europeană evaluează cheltuielile pentru protecţia mediului în Est la circa 120 miliarde euro, calculate pe următorii 20 de ani” adăugând că, totuşi, “aceste sume sunt cu mult subevaluate” iar costurile “vor fi cu mult mai mari”. Rugat să precizeze cine va suporta aceste cheltuieli, a răspuns că, deşi, s-a afirmat că extinderea ar fi “un copil al Germaniei” şi, deci aceasta ar trebui să suporte majoritatea cheltuielilor, “acum s-a schimbat ceva”, fără a mai face alte precizări. 

Se pare că una din cele mai mari şi controversate probleme ale procesului de extindere şi, în orice caz, cea mai dureroasă, este aceea a uriaşelor costuri implicate. 

Marile democraţii europene sunt deosebit de reticente în această privinţă şi nu vor fi uşor de convins, pe viitor, să-şi asume obligaţii financiare, iar ţările candidate vor fi nevoite să suporte o mare parte din cheltuieli. Probabil că acestea, în marea lor majoritate, nu vor fi capabile de asemenea eforturi financiare, ceea ce se constituie într-un serios motiv pentru populaţia celor mai avizate, cum ar fi Polonia, de a se manifesta împotriva aderării. Un recent sondaj de opinie efectuat de Institutul Austriac de Cercetare a Pieţei în Cehia, Slovacia, Polonia, Bulgaria, România şi Ucraina a relevat că doar în Bulgaria există o majoritate, de 53% dintre cetăţeni, care cred necondiţionat în beneficiile aderării la UE.

Comisarul Verheugen a mai afirmat că, deşi “Polonia reprezintă pentru Berlin cea mai importantă ţară”, la Helsinki “se va spune <începem negocierile în mod compact şi cu grupa a doua de candidate, dar le vom diferenţia, apoi, în mod corespunzător, în funcţie de condiţiile specifice>

Oricum, pe lângă cele şase state europene înscrise iniţial pe lista candidatelor invitate să începă negocierile de aderare, respectiv Republica Cehă, Ungaria, Polonia, Cipru, Estonia şi Slovenia (cu amendamentul că statutul Republicii Cehe a devenit incert, datorită stagnării economice din ultimii doi ani) este foarte posibil să fie invitate încă 6 alte state, respectiv Bulgaria, Lituania, Letonia, Malta, Slovacia şi România, după “modelul regatei”. Cât priveşte Turcia, comisarul Verheugen a afirmat că aceasta mai are de făcut reforme în ceea ce priveşte stabilitatea democratică, promovarea statului de drept şi respectarea drepturilor omului, de unde se poate deduce că aceasta, în ciuda îmbunătăţirii relaţiilor cu Grecia şi a eforturilor făcute în direcţia respectivă, nu va fi invitată să înceapă negocieri deocamdată.

Decizia finală va depinde, însă, de Raportul anual al Comisiei Europene cu privire la progresele realizate de ţările candidate, care se va finaliza în jurul datei de 13 octombrie. Deja se ştie că raportul asupra României va fi cu adevărat critic, în special în privinţa capacităţii administrative şi de conduere a ţării, spre desebire de cel asupra Bulgariei care va înregistra progresele făcute de aceasta. Comisarul Verheugen a subliniat că “este greşit să se trezească speranţe false unor ţări ca România şi Bulgaria. Acestora trebuie să li se spună, cu toată sinceritatea, că nu au aceleaşi şanse ca Letonia sau Malta”.

Discuţiile despre lărgirea UE se situează în cadrul mai larg al viziunii despre transformarea Uniunii Europene, în primul rând a Comisiei Europene, a mecanismelor şi instituţiilor sale, de o asemenea manieră încât să facă faţă cuprinderii în cadrul său a unui număr de peste 20 state cu o populaţie de 400 milioane de locuitori.

Primul vizat este mecanismul de votare şi s-a propus să se renunţe la dreptul de veto, în favoarea votului majoritar. Romano Prodi, noul preşedinte al UE, este cu adevărat decis la o asemenea modificare, chiar dacă acest fapt ar limita şi mai mult suveranitatea statelor mici, care, practic, nu vor mai avea aproape nici un cuvânt de spus în treburile europene. De altfel şi Guenter Verheuven a afirmat literal că “centrele de greutate ale politicii se vor muta, în următorii ani, şi mai mult dinspre statele naţionale spre Bruxelles. Numai deciziile cu caracter constituţional, cele privind folosirea mijloacelor militare, precum şi cele privind obligaţiile financiare vor fi exceptate de la regula majorităţii.”

O altă modificare de substanţă va fi reformarea Comisiei, prin reducerea direcţiilor sale de la şapte la patru. Prima direcţie se va ocupa exclusiv cu relaţiile comerciale ale Uniunii, cea de-a doua – DG1A - se va ocupa cu relaţiile externe şi va fi condusă de ultimul guvernator al Hong Kong-ului, Chris Patton. A treia direcţie, numită Task Force, va fi responsabilă cu extinderea Uniunii, iar a patra va urmări dezvoltarea, preluând şi problemele drepturilor omului. Se estimează, oricum, că negocierile cu cele mai avansate state candidate la integrare nu vor putea să fie finalizate până în 2003, cel mai devreme, întregul proces încheindu-se în 2006. Aceste date sunt, însă, cele mai optimiste, la ora actuala nimeni nu ştie cu precizie care ar fi data reală sau costurile acestui proces.

2. Spaţiul iugoslav la începutul reconstrucţiei

2.1. Kosovo 

Situaţia provinciei rămâne în continuare incertă. 

Scenariile care se vehiculează de către actorii politici sunt două:

· Primul ar fi plecarea din Kosovo a tuturor sârbilor. 

La sfârşitul lunii iulie, Înaltul Comisariat al Naţiunilor Unite pentru Refugiaţi estima la peste 173.000 numărul sârbilor şi al altor persoane de origine, nealbaneză, care au fugit din Kosovo de la sosirea în provincie a forţelor de pace internaţionale, la mijlocul lunii iunie.

· Un alt scenariu care este vehiculat, potrivit viceprim-ministrului iugoslav Nikola Sainovici, ar fi ca “anumiţi sârbi din Kosovo” să accepte semnarea cu alte comunităţi a unui document asupra statutului provinciei sub egida administraţiei provizorii a ONU în Kosovo şi contra avizului Belgradului. 

“O astfel de semnătură ar crea pentru agresor posibilitatea de a se prezenta ca un eliberator”, a declarat dl. Nikola Sainovici. Această semnătură ar absolvi NATO de "agresiunea sa“ şi “nu ar fi valabilă” pentru Belgrad, a adăugat el.

Aluzia sa la “anumiţi sârbi” pare să-i vizeze pe liderii sârbi din Kosovo, opuşi politicii lui Slobodan Miloşevici, cum ar fi Momoilo Tralkovici, şeful mişcării sârbe de rezistenţă, şi Artemie, episcopul ortodox al provinciei.

Comentatorii politici apreciază că preşedintele Slobodan Miloşevici a făcut din menţinerea provinciei Kosovo între graniţele Serbiei principalul argument al rămânerii sale la putere, punct de vedere împărtăşit şi de cei din anturajul său.

Astfel, într-o alocuţiune televizată, ca şi într-un mesaj adresat congresului sârbilor din diaspora, care a avut loc la Belgrad în luna august, Slobodan Miloşevici a declarat că “Belgradul nu va accepta nici o schimbare a statutului provinciei Kosovo”, în legătură cu care R.F. Iugoslavia a obţinut “garanţii” din partea ONU, la încheierea conflictului cu NATO şi a avertizat că “orice schimbare a statutului politic” al provinciei va fi considerată de RF Iugoslavia “ca nevalabilă” şi nu va fi recunoscută niciodată de această ţară.

Ipoteza accesului provinciei Kosovo la independenţă divizează comunitatea internaţională, într-un moment în care KFOR avertizează Armata de Eliberare din Kosovo (UCK) împotriva tentativelor sale de a forma o armată, unul dintre simbolurile suveranităţii unui stat. 

Rezoluţia 1244 a Consiliului de Securitate al ONU a acordat mandat Forţei multinaţionale (KFOR) condusă de NATO şi Misiunii civile a ONU (MINUK) să administreze Kosovo, dar reafirmă apartenenţa acestei provincii la R.F. Iugoslavia.

Guvernul german s-a pronunţat împotriva divizării Republicii Federale Iugoslavia, după anunţarea de către Muntenegru a intenţiilor sale de a-şi modifica profund relaţiile sale cu Serbia. Guvernul Schroeder salută, însă, eforturile autorităţilor de la Podgoriţa de a participa la aplicarea reformelor în cadrul sistemului instituţional iugoslav, potrivit unui purtător de cuvânt al MAE german.

Şeful diplomaţiei italiene, Lamberto Dini, a apreciat, într-un interviu acordat ziarului “La Stampa”, că Serbia se află în ajunul unui moment important, poate decisiv, pentru angajarea în realizarea schimbărilor democratice, dar că acestea “trebuie să vină din interior, nu din exterior”. 

Rusia, aliat tradiţional al Serbiei, a ameninţat că-şi va retrage contingentul din Kosovo dacă această provincie se îndreaptă spre independenţă. Rusia critică îndeosebi intenţia Misiunii ONU în Kosovo de a elibera documente de identitate kosovarilor, oficial încă cetăţeni iugoslavi, şi de a înăspri legislaţia vamală între Kosovo şi restul Iugoslaviei. 

Sârbii l-au acuzat pe administratorul ONU în Kosovo, Bernard Kouchner, că “încalcă suveranitatea Iugoslaviei” prin decizia sa de a impune marca drept monedă oficială a provinciei.

Emisarul special al ONU în Balcani, Carl Bildt, a afirmat că forţele occidentale nu au o strategie de ieşire din Bosnia şi Kosovo şi vor trebui să rămână în Balcani timp de o generaţie pentru a preveni noi vărsări de sânge. Bildt a mai apreciat că singura modalitate de a evita declanşarea unor noi războaie în Balcani în următorii 20 de ani este ca Uniunea Europeană să elaboreze o "strategie de intrare" pentru a integra treptat întregul sud-est european în UE. Toate aceste reacţii la urmările crizei din Iugoslavia lasă deschise alternative marilor actori ai politicii mondiale. După încetarea războiului, proiectele europene pentru noua arhitectură a Balcanilor par să se afle într-un punct mort. 

Surse italiene precizează că excluderea Iugoslaviei de la reuniunea de la Sarajevo, consacrată promovării Pactului de stabilitate pentru reconstrucţia Balcanilor, a fost o mare greşeală din partea europenilor. Reconstrucţia Balcanilor este de neconceput fără Iugoslavia. Din punct de vedere geopolitic, pe "tabla de şah" balcanică Iugoslavia are o poziţie centrală, fiind ţara cea mai atractivă pentru potenţialul său de producţie şi consum. Prin Iugoslavia trec cele mai importante căi, reale şi potenţiale, de comunicare terestră şi fluvială, care leagă direct Europa de Orientul Mijlociu şi Asia centrală, Marea Nordului de Marea Neagră şi zona caspică cu cele mai mari zăcăminte de petrol din lume. Prin urmare, excluderea Iugoslaviei din procesul de reconstrucţie a Balcanilor este mai mult în detrimentul Europei decât al Iugoslaviei. 

Unii observatori sunt de părere că obiectivul direct al strategiilor de la Washington îl constituie Coridorul 10 în direcţia Nord-Sud, de la Budapesta, tranzitând Belgradul, la Salonic. Aceasta este legătura cea mai scurtă, cea mai firească şi cea mai economică dintre Europa occidentală şi sud-estul european spre Orientul Mijlociu. 

Alţi comentatori politici afirmă că la fel de importantă este şi legătura dunăreană care leagă Marea Nordului de Marea Neagră şi zona Caspică. Acestă cale euro-asiatică, de importanţă vitală, a fost redusă drastic prin sancţiunile impuse Iugoslaviei, iar acum este blocată din cauza distrugerii podurilor de lângă Novi Sad de către bombele americane în timpul atacurilor NATO.

În timpul verii, un grup de economişti sârbi independenţi, cunoscut sub denumirea de G 17, a anunţat că vor propune preşedintelui iugoslav, Slobodan Miloşevici, şi opoziţiei un pact pentru stabilitatea în Serbia, care să prevadă instaurarea unui guvern de tranziţie format din experţi. Documentul prevede "retragerea pe parcursul unui an a conducătorilor actuali ai Serbiei, dar nu cere în mod expres demisia preşedintelui Iugoslaviei, Slobodan Miloşevici”.

Proiectul G-17 vizează trei obiective:

· Reconstrucţia ţării şi reformele economice;

· Redefinirea relaţiilor dintre Serbia şi Muntenegru;

· Elaborarea unei noi legi electorale şi organizarea alegerilor libere în timp de un an.

Coordonatorul Băncii Mondiale pentru Europa de sud-est, Christiaan Poortman, a apreciat că pentru reconstrucţia provinciei Kosovo, conferinţa ţărilor donatoare va trebui să mobilizeze mai mult de 2,1 miliarde de dolari, bani deja promişi, şi va trebui să se concentreze asupra celor mai bune mijloace de a utiliza aceste fonduri. Prima conferinţă a donatorilor, care a avut loc în vară, s-a soldat cu promisiuni de donări în valoare de 2,082 miliarde de dolari. Pentru stabilirea mai exactă a sumei necesare pentru reconstrucţie se aşteaptă un raport al Bancii Mondiale, ce va fi dat publicităţii în luna octombrie şi care va fi la dispoziţia celei de-a doua conferinţă a donatorilor, prevăzută pentru sfârşitul lunii octombrie sau începutul lunii noiembrie. 

2.2. Muntenegru

După terminarea conflictului din Iugoslavia au continuat tendinţele separatiste ale Muntenegrului care, însă, nu au devenit stare de fapt până la această dată. 

"Republica Muntenegru ar putea să părăsească Republica Federală Iugoslavia, în cazul în care Serbia refuză calea democratizării şi a reformelor economice", aceasta este declaraţia preşedintelui Milo Djukanovici într-o conferinţă de presă susţinută cu ocazia vizitei la Moscova la începutul lunii august. El a mai amintit că autorităţile de la Podgoriţa au propus Belgradului o platformă economică prin care se urmăreşte "Integrarea Iugoslaviei în Europa, privită ca fiind opţiunea optimă pentru această ţară în ansamblul ei". ”Dacă Serbia refuză platforma noastră şi îşi urmează în continuare calea sa actuală, Muntenegru va lua în studiu diferite alternative, pentru a-şi apăra interesele naţionale", a afirmat Milo Djukanovici. 

Muntenegru a propus Serbiei în luna august să înlocuiască statul iugoslav în componenţa căruia intră, cu o "comunitate de state" egale în drepturi, care să nu mai poarte numele de Iugoslavia. În acest sens, guvernul muntenegrean a adoptat un document care propune ca actuala Republică Federală Iugoslavia să devină "Comunitatea Muntenegrului şi Serbiei" sau "Comunitatea statelor Muntenegru şi Serbia". Comunitatea ar avea în acest caz un parlament unicameral, precum şi un consiliu de miniştri, compus din maximum şase membri. Totodată, Muntenegru şi Serbia ar avea, fiecare, propriul său minister al apărării şi al afacerilor externe, formulă care acum nu există.

Aceste dezbateri au dat naştere unor vii controverse din partea statelor din Europa occidentală, care au întrerupt pentru moment evoluţia evenimentelor.

Observatorii politici afirmă că dorinţa Muntenegrului de a-şi redefini relaţiile sale cu Serbia este realizabilă numai după ce preşedintele iugoslav Slobodan Miloşevici va părăsi puterea. Înlăturarea lui Slobodan Miloşevici este prioritară celorlalte mişcări politice. 

Autorităţile muntenegrene se declară hotărâte ca, în cazul în care Serbia va refuza transformarea într-o federaţie, să organizeze un referendum privind independenţa Muntenegrului. 

Preşedintele muntenegrean Milo Djukanovici a exprimat, în data de 22 septembrie, la Strasbourg, îndoieli în legătură cu posibilitatea continuării uniunii cu Serbia în cadrul Republicii Federale Iugoslavia. El a declarat, într-un discurs rostit în faţa Adunării Parlamentare a Consiliului Europei: "Astăzi, Federaţia, practic, nu mai funcţionează. De aceea, tot mai mulţi oameni sunt convinşi că nu poate exista o uniune valabilă cu Serbia". 

Situaţia este similară şi pentru comunitatea maghiară din Voivodina. 

2.3. Voivodina

2.3.1. Sentimentul apartenenţei etnice a maghiarilor din Voivodina

Două evenimente au o importanţă deosebită pentru Voivodina. Ele s-au produs simultan, la Subotniţa şi Budapesta, în 20 august. 

Crearea Consiliului Naţional Provizoriu al Maghiarilor din Voivodina şi mitingul organizat de opoziţia ungară, de dreapta, în centrul Budapestei, la care au participat peste 10.000 de militanţi, în frunte cu Partidul Dreptăţii şi Vieţii Ungare, al ultraradicalului Istvan Csurka. 

Aceştia au cerut redefinirea graniţelor Ungariei şi organizarea unui referendum, sub supravegherea ONU, asupra autonomiei celor 350.000 de maghiari din Voivodina. Noua hartă a Ungariei, împărţită la miting, cuprindea graniţa cu Iugoslavia prin localităţile Sombor-Srbobran, Vrbas-Novi Becei-Kikinda.

Reacţiile la crearea Consiliului Maghiarilor din Voivodina continuă. Astfel, preşedintele Comitetului local al Partidului Radical Sârb, Bojidar Vuici, a declarat că prin aceasta bunele relaţii interetnice din această regiune au fost puse sub semnul întrebării. "Sunt profund convins că ceea ce s-a întâmplat la 20 august nu a fost deloc o întâmplare şi că, prin crearea Consiliului, atenţia este îndreptată către 4 iunie 1920, când a fost semnat Tratatul de la Trianon. De atunci şi până în prezent există tendinţa de revizuire a conţinutului acestui tratat, ceea ce înseamnă că în acest spaţiu a fost pregătită îndelung baza politică pentru un asemenea act, care nu înseamnă altceva decât o manipulare abilă a stării de fapt", a declarat liderul radicalilor din regiunea Baika de nord.

Referindu-se la prevederile acordului cu privire la cadrul politic şi juridic al autonomiei Voivodinei şi a comunităţilor naţionale din această provincie, Vuici a subliniat că cererea maghiarilor de a beneficia de învăţământ în limba maternă de la grădiniţă la facultate şi instituţii culturale şi informative proprii este justificată. În privinţa altor revendicări, ca de exemplu stipularea prin Constituţia Voivodinei a creării unui parlament bicameral, a unei Curţi Constituţionale speciale, a procuraturii, sau în ce priveşte modul în care maghiarii din Voivodina îşi vor îndeplini obligaţiile fiscale, Vuici consideră că ele sunt în totală contradicţie cu ordinea constituţională şi legală din ţară, ceea ce nu exclude posibilitatea ca asupra tuturor acestor probleme să se poarte discuţii. 

În opinia lui Bojidar Vuici însăşi "crearea Consiliului reprezintă o mască politică în spatele căreia nici nu se ascund cu prea multă abilitate adevăratele intenţii. Toate acestea se fac pentru a se introduce elemente de stat în stat care, în ultimă instanţă duc la secesiune iar, prin aceasta, la dezmembrarea Serbiei şi a R.F. Iugoslaviei, ceea ce este inacceptabil".

Ideea lui Milan Panici, fost premier al Iugoslaviei la începutul anilor '90, vizând modificarea frontierelor în Balcani în detrimentul fostei şi actualei Iugoslavii nu este atât de nouă, deoarece, aşa cum subliniază el însuşi, a încercat fără succes, la timpul respectiv, să convingă autorităţile de la Skoplie ca Macedonia să se unească cu Grecia pentru a adera mai repede la Uniunea Europeană. "Europa se va uni la un moment dat, graniţele vor dispare, ceea ce va fi şi în folosul Serbiei. Până atunci trebuie găsite soluţii care să ducă spre acest ţel şi în acest context îndrăznesc să spun că Voivodina ar putea aparţine provizoriu Ungariei", a declarat Panici într-un interviu acordat ziarului conservator din Budapesta "Magyar Nemzet". În opinia lui Panici, Voivodina ar deveni în acest caz parte a UE în trei-patru ani, în timp ce Serbia va avea nevoie de "şapte-zece ani pentru aderarea la UE".

Premierul ungar Viktor Orban afirmă că soluţia care s-a conturat, în ultimii câţiva ani, în gândirea politică din Ungaria, aminteşte de un curent social-cultural din primele decenii ale secolului al XX-lea, cunoscut sub denumirea de "bundism".

Ungurii sunt o naţiune unită, dar izolată cultural de restul Europei. Limba pe care o vorbesc le reaminteşte în fiecare zi de această realitate, că sunt singuri, în pofida aliaţilor pe care îi au în Europa.

Fără să folosească direct termenul, Viktor Orban se referă la sentimentul apartenenţei etnice, adică la etnicitate. Aceasta dă naştere la o întrebare cheie: Cum să fie conservat acest sentiment de către maghiarii din afara Ungariei, într-o Europă care respinge revendicările teritoriale şi tinde spre o mai mare integrare?

Opus sionismului, care oferă o soluţie politică problemei identităţii naţionale a evreilor, bundismul a încercat să ofere soluţia autonomiei culturale, a păstrării unei identităţi separate, ancorată în cadrul unei societăţi multiculturale. 

Într-un interviu acordat cotidianului german Frankfurter Allgemeine Zeitung, Viktor Orban a observat că o soluţie de tip sionist, un reflux masiv de maghiari din România, Slovacia, Serbia şi Ucraina, nu poate fi acceptabilă în prezent pentru guvernul de la Budapesta.

Comentatorii politici au apreciat că, pentru evitarea revendicărilor iredentiste, promovarea ideii de conservare a identităţii etnice are nevoie de pârghii politice şi sociale. O alternativă ar fi cooptarea partidelor minorităţii maghiare în coaliţii guvernamentale o soluţie care oferă minorităţii posibilitatea de a-şi apăra interesele specifice, punând-o, totodată, în situaţia de a purta şi responsabilitatea apărării interesului general. Pe de altă parte, într-o societate multiculturală, soarta identitaţii etnice a unei minorităţi se decide la periferie, nu la centru. Posibilitatea de a te adresa autorităţilor în limba maternă (subsumată autonomiei locale), cea de administrare a fondurilor pentru conservarea identităţii culturale într-o regiune unde minoritatea este majoritară (subsumată autonomiei teritoriale) şi capacitatea de a participa la alegerea reprezentanţilor minorităţii, indiferent dacă locuiesc la Bucureşti, Bratislava sau Belgrad (subsumată autonomiei personale) sunt drepturi tot atât de importante pentru prezervarea identităţii etnice cum este cel al învăţământului superior în limba maternă.

În Europa centrală şi de est postcomunistă, acceptarea acestei forme de bundism, în versiune ungară, va întâmpina, însă, dificultăţi:

· în primul rând, soluţia este inacceptabilă pentru partizanii exclusivismului naţionalist, pentru care minorităţile reprezintă o categorie de intruşi fără drepturi;

· soluţia este respinsă, însă, şi de grupul mai moderat al naţionaliştilor integrişti, care acceptă ideea egalităţii în drepturi, dar respinge orice formă de discriminare pozitivă, fără de care supravieţuirea oricărei insule etnice este imposibilă;

· soluţia bundistă s-ar putea potrivi minorităţii maghiare, mai dezvoltate economic şi cultural, dar nu şi altor minorităţi din acelaşi stat.

2.3.2. Proclamarea unui Guvern provizoriu al Voivodinei

Liga Social-Democrată din Voivodina a proclamat luni, 27 septembrie, la Novi Sad, crearea unui guvern provizoriu al provinciei. 

Apreciat drept simbolic de către agenţia de presă France Presse, care a difuzat informaţia, guvernul provizoriu constituit are un premier în persoana lui Nenad Canak, care este şi preşedintele Ligii. Trei vicepremieri şi 17 miniştri completează lista acestui guvern.

Crearea guvernului provizoriu al provinciei are o semnificaţie aparte:

· În primul rând, ea confirmă că, în coaliţia forţelor opoziţiei sârbe, Liga Social-Democrată din Voivodina susţine manifestaţiile anti Miloşevici, care continuă sub coordonarea Alianţei pentru Schimbare, dominată de Partidul Democratic a lui Zoran Djindjic. Nenad Canak a ales, astfel, partenerul pentru promovarea intereselor sârbilor din provincie. Opţiunea îl îndepărtează şi mai mult de cel mai puternic partid de opoziţie, Mişcarea Sârbă de Reînnoire, condus de Vuk Draşkovici, care nu susţine actualele manifestaţii.

· În al doilea rând, proclamarea guvernului provizoriu de la Novi Sad indică, fără echivoc, că opoziţia sârbă din provincie insistă în a accede la o autonomie reală a Voivodinei în cadrul Serbiei

· Proclamarea guvernului provizoriu poate fi un simbol al modelului sârb de a vedea autonomia provinciei, pentru că există, în paralel cu acesta, modelul ungar al "autonomiei pe trei niveluri" Acesta serveşte minoritatea maghiară din Voivodina, dar este departe de a fi atât de generos încât să ia în considerare interesele globale ale tuturor etniilor provinciei.

· Modelul opoziţiei sârbe locale privind autonomia Voivodinei, prin implicarea ei nemijlocită în problemele provinciei, poate oferi soluţii mult mai realiste decât oricare partid mare, de opoziţie, sârb, cu sediul la Belgrad. 

Particularitatea Voivodinei este din ce în ce mai bine definită chiar dacă materializarea ei are şanse doar după iniţierea procesului de democratizare reală din întreaga federaţie iugoslavă. 

3. Reuniuni privind Pactul de Stabilitate din Europa de Sud-Est

În cadrul reuniunii la nivel de adjuncţi ai miniştrilor afacerilor externe din ţările participante la Pactul de Stabilitate pentru sud-estul Europei, a avut loc la Bruxelles, în 16 septembrie, lansarea oficială a Mesei regionale pentru această cooperare.

România a fost reprezentată de o delegaţie compusă din dl. Mihai-Răzvan Ungureanu, secretar de stat, dl. Mihnea Constantinescu, director general pentru afaceri politice şi dl. Constantin Ene, ambasadorul României pe lângă Uniunea Europeană.

În cadrul reuniunii, coordonatorul Pactului de Stabilitate, Bodo Hombach, a prezentat procedura de activitate a celor trei mese rotunde de lucru, propunerile sale pentru coordonarea şi găzduirea acestora. S-a hotărât ca fiecare masă de lucru să fie co-prezidată de un reprezentant al ţărilor din regiune, prin rotaţie, procedură conformă propunerii avansate anterior de România. De asemenea, au fost prezentate principalele domenii cărora se adresează mesele de lucru, o mare parte din cele convenite fiind bazate pe propunerile regionale prezentate de România, coordonatorul Pactului. În cadrul dezbaterilor, România şi-a prezentat interesul pentru urgentarea concretizării unor proiecte economice de interes regional, în special în domeniul infrastructurii, între care şi crearea condiţiilor pentru reluarea navigaţiei pe întregul traseu al Dunării.

România a reamintit angajamentele politice din cadrul summit-ului de la Sarajevo, prin implicarea cu prioritate a sectorului privat din ţările din regiune în proiectele de reconstrucţie şi dezvoltare în sud-estul Europei. Reprezentanţii României au insistat ca rezultatele Pactului de Stabilitate să se reflecte în accelerarea proceselor de integrare europeană pentru ţările din regiune care au dovedit voinţă politică pentru admiterea în Uniunea Europeană, solicitând ca summit-ul de la Helsinki să marcheze clar acest răspuns al ţărilor europene.

Conform propunerii coordonatorului Pactului de Stabilitate, România va prelua co-preşedinţia Mesei de lucru pentru democratizare în sud-estul Europei, fiind nominalizată alături de Ungaria şi Slovenia. 

Pactul de Stabilitate în Balcani are drept obiectiv îmbunătăţirea climatului politic şi economic din sud-estul Europei, abordând nevoile specifice ale diferitelor ţări şi regiuni din această zonă. Aceasta a fost declaraţia coordonatorului special al Pactului, Bodo Hombach, exprimată în cadul reuniunii de la Bruxelles. El a făcut referiri şi la problemele cu care se confruntă provincia Kosovo, precum şomajul ridicat, subdezvoltarea infrastructurii şi o economie dependentă de o agricultură puţin dezvoltată, într-o alocuţiune rostită în faţa Parlamentului European. În R.F. Iugoslavia unul dintre principalele proiecte va fi promovarea investiţiilor prin punerea în legătură a companiilor europene cu autorităţile locale. 

În Albania, situaţia este foarte “confuză şi trebuie făcute multe eforturi pentru a face să progreseze lucrurile”, a apreciat dl Hombach. El a mai precizat că, în general, Pactul de Stabilitate în Balcani ar trebui să se concentreze pe atragerea investitorilor străini în regiune pentru construirea unor infrastructuri economice adecvate. 

În 23 septembrie a avut loc întâlnirea miniştrilor de externe din statele participante la Pactul de Stabilitate, la Washington, la iniţiativa secretarului de stat al SUA, Madeleine Albright. În cadrul aceste reuniuni, la care au participat miniştrii de externe din Slovenia, Ungaria, Croaţia, Bosnia-Herţegovina, Albania, România şi Bulgaria, şeful diplomaţiei ungare, Janos Martonyi, a declarat că ţara sa este gata să împărtăşească din experienţa proprie în liberalizarea pieţelor şi să ia parte la procesul investiţional şi de privatizare din statele Europei de sud-est. Ministrul ungar de externe a subliniat că ţara sa doreşte rezultate concrete pentru perioada cât deţine copreşedinţia mesei rotunde pe tema democraţiei şi drepturilor omului în cadrul procesului de stabilitate din Europa de sud-est. 

4. Lecţia Kosovo

Încheierea conflictului din Kosovo a oferit prilejul unor ample analize realizate de cercetători, oameni politici şi organizaţii internationale. Toate aceste reflecţii au fost numite de presă şi de oamenii politici “lecţia Kosovo”. 

4.1. Alianţa Nord-Atlantică discută lecţia Kosovo

4.1.1. Reuniunea NATO de la Toronto

Comandanţii ministerelor apărării din cele 19 state membre ale Alianţei au participat, începând cu 22 septembrie, în oraşul canadian Toronto, la o reuniune informală consacrată concluziilor ce rezultă din acţiunile desfăşurate în Kosovo şi perspectivelor NATO.

“Lucrul cel mai important este că UCK nu mai există azi” a spus dl. Solana, referindu-se la demilitarizarea Armatei de Eliberare din Kosovo. În legătură cu operaţiunea NATO în Kosovo, el a apreciat că aceasta a arătat că “aliaţii sunt capabili să-şi atingă obiectivul, adică să pună capăt epurării etnice în Kosovo şi să creeze o forţă de pace”. Secretarul general al NATO, Javier Solana, a declarat, la încheierea primei zile a reuniunii de la Toronto a miniştrilor apărării din ţările Alianţei, că “o nouă pagină în reconstrucţia provinciei Kosovo” a fost deschisă.

De asemenea, NATO, care vrea să se adapteze la noile riscuri, a iniţiat un amplu proces de reflecţie cu privire la mijloacele sale militare, mai ales din perspectiva slăbiciunilor apărute în cursul conflictului cu privire la Kosovo. Intitulat “Iniţiativa privind capacitatea de apărare”(Defense Capability Initiative, DCI) acest proces de reflecţie, propus de SUA şi lansat oficial în luna aprilie la reuniunea la nivel înalt de la Washington, s-a aflat şi în centrul discuţiilor de la Toronto.

Americanii consideră că instrumentele de planificare a apărării, care au fost create pentru a face faţă ameninţării sovietice în perioada războiului rece, sunt prea greoaie şi inadecvate pentru crizele care pot apărea azi.

Cele 19 ţări ale NATO au început, deja, să facă un inventar al mijloacelor de care dispun şi să identifice care sunt neajunsurile constatate la fiecare tip de echipament. Au fost definite 50 de priorităţi în cinci domenii: sistemele de comunicaţii, logistica, capacităţile de desfăşurare (avioane de transport, etc.) sistemele de protecţie pe teren (de la măştile de gaze la sistemele antirachetă) şi eficacitatea angajării forţelor (muniţii ghidate, etc.). Obiectivul este o mai bună “interoperabilitate” a forţelor armate a ţărilor NATO.

4.1.2. Peter Volen despre rolul NATO în Balcani 

Intervenţia trupelor NATO în Kosovo a avut ca efect apariţia unor tensiuni între aliaţi (între ţările membre ale NATO), între armată şi populaţia civilă (în Serbia), deterioararea relaţiei NATO cu Ucraina, precum şi deteriorarea relaţiei Rusiei cu Occidentul, în special cu SUA, în următorii zece ani, consideră Peter Volen, directorul Centrului European de Studii privind Securitatea, de pe lângă Universitatea din Groning (Olanda).

Volen apreciază că, în contextul crizei din Kosovo, avem de-a face cu un nou concept care a schimbat ideea asupra suveranităţii şi rolului statului (privind apărarea graniţelor şi suveranităţii statului) respectiv cel privind asigurarea calităţii vieţii cetăţenilor şi drepturilor indivizilor. 

Peter Volen a declarat că a apărut o nouă problemă în urma conflictului din Kosovo, când se poate interveni militar într-o zonă fără mandatul ONU şi care sunt condiţiile care permit unui grup de state sau organizaţii să-şi aroge dreptul de a interveni pentru apărarea suveranităţii cetăţenilor împotriva suveranităţii statului.

Referitor la provincia Kosovo, profesorul olandez este sceptic la viitorul ei, considerând ca ea va deveni de facto un protectorat al forţelor NATO, un stat semisuveran sau semiautonom. 

În acelaşi timp, Volen consideră că, în ciuda intervenţiei aliate, operaţia nu poate fi considerată un succes cât timp purificarea etnică a avut loc, trupele NATO sunt încă prezente acolo şi nu va fi posibilă o convieţuire între sârbi şi albanezi acolo.

Toate problemele pornesc, în opinia lui Volen, de la faptul că, deocamdată, nu există o alternativă la NATO privind asigurarea securităţii statelor din Uniunea Europeană.

Domnia sa consideră că Europa Occidentală nu va putea avea, cel puţin pentru un termen mediu, o politică externă şi de securitate coerentă.

În acelaşi timp, Volen susţine că Uniunea Europeană nu a găsit încă un lider care să conducă această posibilă alianţă în cazul unei acţiuni militare. De altfel, acest lucru a fost subliniat încă din 1996 de preşedintele francez Jacques Chirac, care spunea că “rolul de lider într-o lume liberă este vacant acum”.

4.2. Dezbateri la ONU privind suveranitatea în lumea de azi

Cea de-a 54-a sesiune a Adunării Generale a Naţiunilor Unite, aflată miercuri, 22 septembrie, în ce-a de-a treia zi de dezbateri, a scos în evidenţă deosebirile de opinii existente. În lume, între cei care susţin necesitatea de a interveni pentru reinstaurarea păcii sau pentru garantarea drepturilor omului şi cei ce se pronunţă pentru respectarea suveranităţii naţionale.

Secretarul general al ONU, Kofi Annan, a subliniat în discursul său că vechiul concept de suveranitate nu mai are valabilitate în lumea de astăzi şi, mai ales, nu trebuie să servească drept scuză pentru violarea drepturilor omului.

“Suveranitatea nu trebuie să fie un obstacol pentru o acţiune efectivă, când este vorba de drepturile omului sau de crize umanitare”, a subliniat Kofi Annan, estimând totdată că vechiul concept de “interes naţional” s-a modificat.

Într-un articol semnat de secretarul general al ONU în “Economist”, se menţionează că recentul conflict din Kosovo a avut consecinţe asupra redefinirii conceptului de suveranitate. În acest sens se afirmă că este nevoie de adaptarea sistemului nostru internaţional unei lumi unde au apărut noi actori, noi responsabilităţi şi noi posibilităţi de pace şi progres.

În sensul său fundamental, suveranitatea de stat este redefinită şi nu în ultimul rând, de forţele globalizării şi cooperării internaţionale. Se răspândeşte ideea că statele sunt instrumente în slujba popoarelor respective, şi nu vice-versa. În acelaşi timp, suveranitatea individuală – prin aceasta înţeleggându-se de către autor libertăţile fundamentale ale fiecărui individ în parte, înscrisă în Carta ONU şi alte tratate internaţionale – a fost mult întărită în urma reînoirii şi răspândirii ideilor privind drepturile individuale. “Când citim prevederile Cartei, suntem mai conştienţi, decât oricând că obiectivul său este de a-i proteja pe oameni, nu pe cei ce abuzează de semenii lor”. 

Nici o prevedere a Cartei ONU nu exclude recunoaşterea faptului că există drepturi ce transced frontierele. 

Este astfel clar că noţiunea de suveranitate nu constituie singurul obstacol în calea unor acţiuni eficiente, când izbucneşte o criză de tipul celei din Kosovo. Tot atât de importantă este modalitatea în care statele îşi definesc interesele naţionale. Lumea s-a schimbat într-un mod profund, după încheirea războiului rece, dar concepţiile cu privire la interesele naţionale nu au ţinut pasul. În următorul secol, este nevoie de o definire mai largă a intereselor naţionale, care să determine statele să fie mai unite în urmărirea unor obiective şi valori comune. În contextul multiplelor sfidări cu care se confruntă în prezent omenirea, interesul colectiv este interes naţional. Conflictul din Kosovo a dovedit că urmările războiului trebuie combătute cu tot atâta pricepere, sacrificii şi resurse ca şi războiul, dacă se doreşte o pace de durată .

4.3. Consiliul Europei recunoaşte limitele Pactului de Stabilitate pentru Europa de Sud-Est

Adunarea Parlamentară a Consiliului Europei şi-a consacrat şedinţele din 26 septembrie a.c. dezbaterii situaţiei din Kosovo şi Europa de Sud-Est în peisajul postbelic. S-a subliniat că Pactul de Stabilitate este o colecţie de deziderate fără consecinţe reale, în absenţa resurselor financiare care să contribuie la dezvoltarea economiilor din zonă şi, înlăturarea consecinţelor războiului.

În intervenţia sa, dl. Adrian Năstase a subliniat că lipsa de resurse şi, probabil a unei determinări politice reale din partea statelor occidentale de a susţine reconstrucţia Europei de Sud-Est este principalul obstacol.

O analiză obiectivă şi lucidă a situaţiei din zonă după sfârşitul conflictului, demonstrează că tensiunile s-au amplificat şi că stabilitatea este mai precară decât în timpul conflictului.

Practic, condiţiile de viaţă ale oamenilor din Europa de Sud-Est s-au agravat. Realitatea este că suntem departe de perspectiva unei reconstrucţii a Europei de Sud-Est şi că stabilitatea atât de necesară în zonă, în loc să se consolideze, tinde să se deterioreze. “Cu cât zona va fi mai săracă, izolată politic şi geografic, cu atât tensiunile interetnice şi glisarea electoratului spre opţiuni nedemocratice va fi mai accentuată. Nici o forţă militară, nici măcar NATO, nu va putea impune democraţia în lipsa unui suport economic adecvat” – a afirmat liderul PDSR, Adrian Năstase. 

DL. Vasile Lupu a afirmat la rândul său, că “o asemenea situaţie poate avantaja revenirea stângii comuniste la putere şi la consolidarea partidelor extremiste”. 

În cursul dezbaterii rapoartelor în comisii, a fost discutat statutul de autonomie pentru Kosovo. Una dinte propunerile avansate privind definirea acestei autonomii s-a referit la o constituţie separată pentru regiune, ceea ce ar fi consfinţit, pentru totdeauna, ruperea teritoriului sârbesc. 

Amendamentul a fost retras după intervenţia vehementă a deputatului român, Adrian Năstase. În documentul final, autonomia este definită în limitele documentelor oficiale ale Consiliului Europei, respectiv Convenţia Europeană a Drepturilor Omului, Carta limbilor regionale sau minoritare şi Convenţia Europeană privind protecţia minorităţilor naţionale. 

 

4.4. Reflecţii europene privind Kosovo

4.4.1. Reuniunea la nivel înalt franco-italiană

O politică de apărare comună la nivel european şi cooperarea în domeniul industriilor militare sunt chestiunile care au dominat reuniunea la nivel înalt franco-italiană din 22-23 septembrie, de la Nimes - Franţa.

Purtătorul de cuvânt al preşedinţiei franceze, dna. Catherine Colonna, a declarat că Franţa speră să atingă obiectivul pe termen lung de realizare a unei capacităţi independente de apărare în cadrul NATO, astfel încât Europa să poată reacţiona la crizele regionale fără a avea nevoie de sprijinul SUA.

“Este necesar să analizăm în detaliu propunerile de la Köln şi St. Malo”, a declarat doamna Colonna, referindu-se la declaraţiile făcute în luna iunie, la Köln, cu ocazia reuniunii G7 şi în luna decembrie, cu ocazia unei întâlniri franco-britanice la St. Malo.

Necesitatea unei forţe europene independente în cadrul NATO a devenit extrem de evidentă anul acesta în urma crizei din Kosovo, în care superioritatea militară a SUA a fost arătată europenilor într-un mod brutal. 

Discuţiile cu partenerii italieni au fost centrate pe propunerile înaintate de preşedintele Jacques Chirac, la începutul acestui an, în vederea stabilirii unor organisme politice şi în vederea abordării situaţiilor de criză.

Proiectul ideii de apărare europeană a fost amplu dezbătut şi la seminarul franco-spaniol care a avut loc în aceeeaşi perioadă. A fost menţionat faptul că ideea de apărare europeană presupune ca UE să decidă, să acţioneze, din punctul de vedere militar, dispunând de mijloacele necesare.

Franţa a încearcat să pună în mişcare această iniţiativă, pledând în favoarea formării unui “grup motor” care să reunească ţările ce deţin mijlocele militare, industria militară şi voinţa de a pune totul în comun.

4.5. Balcanii rămân în incertitudine (studiu semnat de Jeffrey D. Sachs)

Într-un studiu semnat în “The Boston Globe” de Jeffrey D. Sachs, director al Centrului Internaţional pentru Dezvoltare la Universitatea Harvard, acesta afirma că, după un deceniu, în Balcani şi în ţările din sud-estul Europei se pun întrebări importante: ar fi putut decurge lucrurile mai bine - şi cum? A fost eronată strategia reformei economice, poate prin impunerea prea insistentă şi rapidă, după cum au afirmat criticii propriilor mele păreri, în mod repetat? A ignorat intenţionat administraţia Clinton corupţia rusească? Au fost ajutoarele externe prea mari, sau prea mici, sau poate au venit în momente prost alese, sau metodele de alocare au fost necorespunzătoare?

Balcanii sunt despărţiţi de Europa Occidentală de un lanţ muntos şi de istorie (inclusiv secolele de domnie otomană), s-au confruntat cu mult mai multe probleme. Cum reuşeşte geografia să aibă un cuvânt atât de greu chiar şi în economia noastră presupus globalizată - se întreabă autorul.

Se poate specula pe seama unei liste extinse de alţi factori legaţi de condiţiile geografice: perioada de timp petrecută sub socialism (cea mai îndelungată în Rusia, cea mai scurtă în Europa Centrală şi în Balcani); moştenirea dominaţiei otomane şi ţariste; diferenţele religioase între creştinătatea occidentală, creştinătatea ortodoxă şi islam; experienţa trecută în regimul multipartit (inexistentă în Rusia şi în alte părţi ale imperiului rus). Astfel de factori pot condiţiona evenimentele, deşi rareori sunt determinanţi, după cum au arătat multe răsturnări istorice.

Dintr-o anumită combinaţie a acestor motive, o nouă divizare politică şi economică a luat locul cortinei de fier. Cele mai occidentale state – de la cele baltice la Polonia, Ungaria, Republica Cehă, Slovacia, Slovenia şi Croaţia - sunt acum aliniate la integrare în UE şi protecţie în alianţa occidentală de securitate. În concluzie, Balcanii rămân în incertitudine, ţări precum Bulgaria şi România dorind cu disperare să fie primite în clubul occidental, iar Serbia condamnându-le pe toate la instabilitate. La Est, din păcate, avem zone mari de haos şi declin continuu: corupţie, crize de sănătate, conflicte de frontieră şi violenţă. De asemenea, lipseşte o politică clară a Uniunii Europene faţă de Caucaz, Marea Neagră şi zona sud-est europeană, iar atâta vreme cât ambiguităţile vor continua, vor exista conflicte de interese. 

4.6. Balcanizarea planetei (studiu semnat de Pascal Boniface)

Din numeroasele analize referitoare la conflictul din Balcani am selecţionat şi studiul dlui. Pascal Boniface, Director al Institutului de Relaţii Internaţionale şi Strategice publicat în “Le Monde” din 2 septembrie 1999. 

Conform analizei sale, conflictul din Balcani este pus în legătură cu procesul amplu de transformare al hărţii geopolitice care s-a desfăşurat în secolul XX. Procesul, numit de către autor “balcanizarea planetei”, are ca element esenţial apariţia de noi state. În secolul XX, acest proces s-a accentuat şi a cuprins toate continentele. Dată fiind această realitate, este foarte important pentru cercetători şi oameni politici să studieze factorii care stau la originea acestui proces, caracteristicile lui esenţiale, consecinţele social-politice şi umanitare, precum şi tendinţele pentru secolul următor. 

Conform analizei sale procesul de formare a unor state noi are un caracter periculos:

· formarea unor state noi se realizează pe fondul unor războaie şi confruntări armate (modelul cehoslovac este o excepţie).

· dă naştere unor entităţi extrem de fragile care nu au caracteristicile unui stat fiind lipsite de mijloace de apărare şi cu o suveranitate aparentă.

· mişcarea de secesiune provoacă o reacţie în lanţ (ex. Iugoslavia)

· nu duce la prosperitate (ex. Rusia, Ucraina, etc.)

Ca factori ai proliferării sunt menţionaţi:

· dreptul popoarelor de a dispune de propria lor voinţă;

· revendicările cu caracter naţional (Kosovo, Cecenia)

· separatismul economic care acţionează fie independent fie concomitent cu factorul naţional (ex: Slovenia, Coreea). Goana după prosperitate a devenit motorul istoriei, mai mult decât noţiuni precum solidaritatea sau puterea.

· dreptul popoarelor la autodeterminare în raport cu principiul integrităţii teritoriale.

Statul nu mai este unicul protagonist pe scena internaţională. El se află în competiţie cu protagoniştii individuali, deşi rămâne principalul referent al relaţiilor internaţionale.

 

 

 

5. Război în Caucaz

5.1. Rusia bombardează Cecenia

Rusia a început bombardamentele la Groznîi, pentru prima oară de la sfârşitul războiului din Cecenia (decembrie 1994). Moscova afirmase din 5 septembrie că bombardează republica separatistă din Caucaz pentru a distruge bazele teroriştilor islamişti, care s-ar afla la originea atentatelor din Rusia, soldate, la 31 august, cu 292 morţi. Islamiştii au organizat în lunile august şi septembrie o rebeliune în republica învecinată, Daghestan, unde au încercat să instituie o republică islamică independentă.

În urma bombardamentelor aproape 17000 de ceceni s-au refugiat în republica învecinată, Inguşeţia, potrivit serviciului de presă al Preşedinţiei. Graniţa dintre cele două republici este închisă de sâmbătă, 25 septembrie, pentru vehicule, dar numeroase persoane încearcă să treacă pe jos în Inguşeţia. În încercarea eşuată de a învinge gherilele cecene, în primul război, Moscova i-a înarmat pe rebelii din Daghestanul învecinat, unde se află un mozaic de clanuri, religii şi etnii care coexistă, adăugându-i şi pe aceştia la lista celor care contestă suveranitatea şi integritatea Rusiei. Conflictul din Daghestan şi încercările gherilelor cecene de a-şi extinde activitatea dincolo de teritoriul lor şi de a destabiliza o zonă mai largă a dus la elaborarea planurilor generalului Sergheev privind invazia terestră.

Ministrul rus al Apărării, Igor Sergheev, este pe cale să declare război republicii separatiste. El a transmis un semnal clar că preşedintele Elţîn însuşi şi-ar fi dat acordul faţă de o escaladare militară iminentă. “Forţele armate sunt deplin satisfăcute de sprijinul ce vine din partea conducerii militare”, a declarat demnitarul militar. El a dat totdată de înţeles că problema nu se pune dacă Rusia va lansa o invazie terestră, ci cum şi când o va face. Generalul Sergheev a mai precizat că există multe planuri privind această operaţiune, dar opţiunea pentru unul sau altul va depinde de conjunctură 

Asemenea poziţie radicală manifestată la nivelul elitei politice şi militare a Moscovei reflectă actualul sprijin de care se bucură campania împotriva Ceceniei din partea opiniei publice ruse. În prezent opinia publică sprijină un nou război, în principal din cauza valului de atentate teroriste de la Moscova şi din alte părţi, care au provocat moartea a peste 300 de persoane şi rănirea unui număr mult mai mare.

5.2. Implicaţii politice ale conflictului

Responsabilii de la Kremlin susţin că obiectivul “forţelor reacţionare internaţionale” active în Cecenia este de “a-şi garanta accesul la bogăţiile Mării Caspice şi să destabilizeze întreaga Rusie”. 

Toate forţele politice se tem, însă că, puterea de la Kremlinul face paşi spre instaurarea stării de urgenţă. Într-adevăr starea de urgenţă prevede, în primul rând, suprimarea tuturor libertăţilor civile şi anularea alegerilor: cele din decembrie pentru Dumă şi cele din iulie anul viitor pentru Preşedinţie. Asupra unei asemenea măsuri, însă, în Dumă este în curs o confruntare deschisă între comunişti şi Kremlin, care a dezminţit în repetate rânduri recurgerea la legi excepţionale care ar provoca, între altele, amânarea iminentelor alegeri.

“Fireşte, noi suntem de acord cu orice măsură menită să întărească securitatea ţării, fie chiar şi în mod tardiv”, declară şeful comuniştilor, Ghennadi Ziuganov. Dar, adaugă că, “noi am aflat de existenţa unui plan secret. Există oameni, pe aici, care nu-şi fac scrupule în a profita de o tragedie pentru a-şi urmări propriile interese, pentru a introduce starea de urgenţă şi a scăpa de răspundere”. Ziuganov l-a acuzat făţiş pe Elţîn că vrea să profite de atentatele din ultimele zile şi a condamnat “partidul trădătorilor care locuiesc în Kremlin”.

Preşedintele în exerciţiu al Ceceniei, Aslan Mashadov, a cerut Organizaţiei Naţiunilor Unite şi altor organisme internaţionale să trimită oameni în Cecenia pentru a verifica faptul că pe teritoriul micii republici caucaziene nu există tabere de islamişti. Drept răspuns, Moscova şi-a intensificat bombardamentele şi a închis graniţele Ceceniei în ajunul începerii unei noi runde de întâlniri între conducătorii republicilor din zonă: Daghestan, Inguşeţia, Osetia şi Cecenia.

Există un motiv foarte grav pentru care Kremlinul se simte obligat să acţioneze într-un mod atât de dur: atentatele criminale de la Moscova, care au produs sute de morţi nevinovaţi. 

Analiştii politici observă însă, că unul din motivele pentru care Moscova bombardează Cecenia este şi nevoia autorităţilor federale ruse de a abate atenţia lumii de la scandalurile provocate de conturile secrete ale clanului Elţîn, de deturnarea împrumuturilor FMI în beneficiul unor interese mafiote. Toate aceste elemente şi criza economică şi socială din ce în ce mai gravă în care se scufundă Federaţia Rusă acreditează ideea că războiul din Caucaz este necesar politicienilor de la Moscova pentru a deturna atenţia lumii şi a ruşilor de la aceste subiecte grave spre altfel de conflicte. 

Cât priveşte pericolul islamist în Caucaz acesta este o realitate, dar nu singura cauzăa care a dus la izbucnirea războiului. Fundamentalismul islamic constituie o ameninţare pentru Rusia, manifestat cu pregnanţă nu neapărat în sud, ci în însuşi centrul Federaţiei. La ora actuală, radicalii wahhabiţi sunt prezenţi chiar în regiunile cu populaţie musulmană de pe Volga. De altfel, responsabilii ruşi, printre care însuşi Boris Berezovski, eminenţa cenuşie a Kremlinului, susţine că teroriştii care acţionează în Caucaz nu sunt neapărat islamişti, ci o “sectă pro-atlantică”, că wahhabismul “nu are nici o legatură cu Islamul”, ci este “sprijinit de atlantişti”.

Presa rusă a consemnat că, alături de “atlantişti”*, acuzaţiile clasei politice ruse se îndreaptă şi asupra ţărilor din Golf, care l-ar finanţa pe Basaev, precum şi asupra celebrului islamist saudit Usama ben Laden, care ar fi dat deja 30 de milioane de $ rebelilor din Caucaz. De altfel, acelaşi gen de acuzaţii se îndreaptă şi împotriva lui Berezovski, care i-ar fi oferit două milioane de dolari lui Basaev. Berezovski nu neagă suma, susţinând că a fost vorba de un “ajutor privat” pentru reconstrucţia Ceceniei. 

5.3 Riscurile şi implicatiile geopolitice ale conflictului

Majoritatea analiştilor sunt de acord că Moscova nu are nici o şansă să câştige un război cu luptătorii caucazieni, armata rusă nefiind pregătită pentru luptele de gherilă.

Forţele ruse se confruntă în prezent cu perspectiva îngrijorătoare a unei bătălii pe două fronturi. Mai mult, prin faptul că au preluat de la autorităţile daghestaneze sarcina combaterii radicalilor islamişti autohtoni, ei riscă să producă scânteia care ar putea aprinde un conflict etnic la scara întregii regiuni.

“Cred că a fost o mare eroare faptul că, după ce s-a încheiat pacea cu luptătorii ceceni din zonele de munte, s-a trecut la lupta împotriva wahahabiţilor din interiorul Daghestanului”, a apreciat analistul Nikolai Petrov de la Carnegie Endowement din Moscova. “Prin faptul că gherilele cecene au fost respinse şi trimise de unde au venit, a fost periclitată populaţia care îşi apăra propriile case. Este începutul unui război care seamănă îndeaproape cu cel din Cecenia”, a mai afirmat analistul menţionat. “Nu s-a învăţat nimic din lecţia Cecenia”. Până acum cea mai mare parte din populaţia din Daghestan sprijină Moscova şi îi consideră pe rebelii conduşi de ceceni drept invadatori nedoriţi. Dar această loialitate se poate dovedi fragilă în condiţiile în care alianţele politice se modifică la nesfârşit în această regiune divizată din punct de vedere etnic. Forţele ruse sunt foarte apropiate de liderul regional daghestanez, Magomedali Magomedov. Dar el are nenumăraţi adversari înverşunaţi în rândul unor grupuri şi clanuri etnice rivale, dintre care unii comandă miliţii armate rivale. Un război la scară regională nu ar face decât să adâncească rivalitătile etnice şi, în opinia analiştilor, ar amplifica apelul grupărilor armate islamiste. 

Recent, Caucazul şi Asia Centrală sau regiunea Marii Caspice, aşa cum este ea mai bine cunoscută – a fost martora intensificării interesului din partea comunităţilor politice şi de afaceri din întreaga lume. Principalul motiv al acestui interes este, normal, existenţa unor importante rezerve de petrol şi gaze naturale în această regiune, care a atras un şir întreg de companii particulare sau de stat din Norvegia şi din Japonia. De aceea stabilitatea acestei regiuni are o mare importanţă pentru investitorii străini.

Interesele unor cercuri particulare occidentale în exploatarea petrolului au fost un factor major în creşterea importanţei Caucazului şi Asiei Centrale în opinia factorilor de decizie din Occident, însă oricât de valoros este acest petrol, nu este în nici un caz singurul factor care afectează importantă geostrategică a regiunii. 

Încă din 1991 a avut loc o luptă pentru influenţă politică şi economică în zona sudică a fostei URSS. În timp ce Rusia încerca să-şi reafirme influenţa asupra fostelor teritorii, noi actori, precum Turcia şi Iran, au intrat imediat în cursă. Actori şi mai îndepărtaţi au intrat ulterior în cursă, din diferite motive: SUA şi Uniunea Europeană, cea de-a doua doar gradual şi prudent, în principal în sfera economică.

Totuşi, statele din Caucaz continuă să fie vulnerabile în comparaţie cu vecinii lor. Ele se tem în mod constant, îndeosebi de o posibilă intervenţie rusească în treburile lor interne, şi de aceea simt nevoia să-şi găsească aliaţi împotriva ameninţărilor ce ar putea veni din partea vecinilor lor mai mari sau mai mici. Ceea ce este sigur este că rolul regiunii în politica internaţională este în creştere. De pildă, SUA au definit zona caspică drept o regiune de interes vital pentru America. 

Dată fiind amploarea şi implicatiile conflictului, prezentăm câteva date despre această regiune din Caucaz.

5.4. Date despre Republica Daghestan

Daghestanul este o republică din cadrul Federaţiei Ruse, situată în Caucazul de nord, între Marea Neagră şi Marea Caspică. Are o suprafaţă de 50300 kmp şi o populaţie de 2,1 milioane de locuitori. Capitala republicii este oraşul Mahacikala.

Daghestanul este unic ca varietate a culturilor şi populaţiilor sale: mai mult de 30 de grupuri etnice trăiesc aici din timpuri străvechi, pe un teritoriu relativ mic, formând o comunitate de popoare care nu au purtat niciodată războaie unul împotriva celuilalt.

Daghestanul a fost anexat de Imperiul rus în urma Tratatului de pace ruso-persan de la Gulistan, din 24 octombrie 1813. Întreg teritoriului Daghestanului a cunoscut în perioada stăpânirii ţariste agitaţii din cauza opoziţiei locuitorilor săi islamişti faţă de stăpânirea creştină. În acelaşi timp, însă, anexarea a implicat accesul Daghestanului la civilizaţia Rusiei şi, prin aceasta, la comunicare şi legături cu comunitatea europeană.

Revoluţia din februarie 1917 a avut urmări dintre cele mai grele pentru Daghestan. La 20 ianuarie 1921, Comitetul Central Executiv pe întreaga Rusie decretează formarea Daghestanului autonom. Începând din 1926, economia, distrusă de razboiul civil, este refăcută.

În războiul din 1941-1945 nu a existat familie din Daghestan care să nu fi pierdut pe cineva apropiat. Până în anul 1950, ca rezultat al reconstrucţiei de după rtăzboi, economia a început să se refacă, iar bunăstarea poporului a crescut. Dar, în perioada care a urmat, s-au simţit şi aici consecinţele negative ale experimentelor socio-economice din URSS.

După 1991, Daghestanul, republică autonomă, reprezintă o zonă strategică în flancul sudic al Federaţiei Ruse. El deţine 70% din ţărmul Rusiei la Marea Caspică şi controlează principala conductă a petrolului din regiunea Caspică spre Vest, prin Rusia; potrivit unor estimări, Daghestanul deţine şi mari rezerve de petrol.

În timpul conflictului din Cecenia, Daghestanul a fost o bază de lansare a atacurilor separatiştilor ceceni împotriva forţelor ruseşti. 

În anul 1998 Daghestanul cunoaşte cea mai tensionată situaţie social-economică şi este considerat republica cea mai violentă din punct de vedere politic din cadrul Federaţiei Ruse. Mai multe grupări etnice şi religioase luptă pentru putere: corupţia, banditismul, atentatele cu maşini-capcană, luările de ostatici ating cote alarmante. Totodată, se adâncesc tendinţele separatiste; militanţii din Daghestan cer secesiunea şi crearea unui stat islamic. 

La 7 august 1999 rebelii islamişti veniţi din Cecenia atacă o zonă de frontieră din sudul Daghestanului, urmărind să stabilească în această republică legea islamică Sharia.

La 8 august 1999 elicopterele ruseşti atacă poziţiile rebelilor, iar în ziua următoare, şeful Statului Major al forţelor armate ruse, generalul Anatoli Kvaşin, aflat în Daghestan pentru supravegherea operaţiunilor forţelor armate federale, este ţinta unui atentat eşuat.

Rebelii islamişti proclamă, la 10 august, în Daghestan un “stat islamic independent” şi lansează un apel la “războiul sfânt contra ruşilor”.

La 13 august primul-ministru interimar al Rusiei, Vladimir Putin, anunţă că ofensiva de anvergură împotriva rebelilor islamişti din Daghestan a început. În zilele următoare, forţele armate ale Federaţiei Ruse continuă luptele împotriva separatiştilor.

6. Vizita cancelarului german, Gerhard Schroeder, în România în contextul relansării geopoliticii tradiţionale a Germaniei

Pe 23 septembrie a avut loc o vizită de două zile în România a cancelarului social-democrat al Germaniei, Gerhard Schroeder. Pe bună dreptate s-a consemnat în toate mediile de masă că actuala vizită are o importanţă istorică şi conotaţii profunde în contextul mai larg al politicii Germaniei de influenţă majoră în zona balcanică. Timp de 21 ani ţara noastră a fost ocolită de cancelarii Germaniei, iar anul acesta este vizitată atât de social-democratul Schroeder, cât şi de creştin-democratul Helmut Kohl, eveniment ce va avea loc în această toamnă la Iaşi, cu prilejul lansării cărţii sale în cel mai estic centru de cultură germană.

Agenda vizitei a avut ca element central, după întâlnirea de la Cotroceni cu şeful statului şi cea de la Palatul Victoria cu primul-ministru, discursul ţinut de cancelarul german în Camerelor reunite ale Parlamentului României. În cadrul acestuia, fără a se lansa în promisiuni optimiste, asemeni d-nei Albright sau laburistului britanic Tony Blair şi chiar preşedintelui Clinton, Schroeder, de o manieră sobră, specific germană, a cerut României “continuarea reformelor, conducerea administraţiei, economiei şi societăţii spre cursul european”. De asemenea, el a explicat că NATO nu este o simplă alianţă militară care să confere o umbrelă de securitate, ci, în primul rând, o comunitate de valori. Oricum, cancelarul a promis că Germania va sprijini integrarea României în NATO şi UE, precum şi preluarea preşedinţiei OSCE de către ţara noastră, în anul 2001, la reuniunea ce va avea loc pe 18-19 noiembrie la Istanbul. De asemenea, un fapt deosebit de important este constatarea că cercurile de afaceri germane consideră România drept “noua frontieră a investiţiilor”.

“Este sarcina politicului de a asigura o viziune de ansamblu asupra acestei lumi ce evoluează accelerat”. Aşa sună concluzia cancelarului Schroeder dintr-un discurs ţinut la inaugurarea noului sediu din Berlin al Societăţii germane pentru politică externă, cu putin timp înainte de vizita în România. El a subliniat cu claritate viziunea Germaniei asupra politicii sale externe, afirmând că Berlinul are funcţia de punte de legătură între Vest şi Est, funcţie pe care a avut-o dintotdeauna cu partenerii din Europa centrală şi de est. Schroeder a subliniat că “politica externă germană trebuie să dobândească un plus de claritate în expresia esenţei sale: o politică în Europa, pentru Europa şi pornind din Europa”, deoarece “Germania trebuie să se achite cu responsabilitate de rolul său în Europa şi în cadrul Alianţei Nord-Atlantice. Germania a dovedit în ultimii ani că tocmai în Balcani este gata să facă acest lucru”.

Referitor la Uniunea Europeană, cancelarul Schroeder şi-a exprimat convingerea că “astăzi toate statele membre ale UE împărtăşesc convingerea că Uniunea Europeană nu poate să rămână limitată doar la Europa occidentală” şi, de asemenea, că “Europa trebuie să fie aptă de acţiune în plan internaţional chiar şi în timpul crizelor. Pentru aceasta trebuie să dotăm Uniunea Europeană cu structurile de decizie politică şi militară necesare, cu instrumentele de detectare timpurie a crizelor şi de gestionare a acestora. De aceea, guvernul federal se pronunţă pentru ca UEO să fie integrată în UE, aşa cum s-a prevăzut prin Tratatul de la Amsterdam”. “Franţa şi Germania rămân şi în viitor forţele motrice ale unităţii europene.”

Gerhard Schroeder a afirmat că “până la finele anului 2000 trebuie să fie implementate reformele instituţionale necesare, cum a decis Consiliul European din iulie de la Köln, pentru că, în ceea ce priveşte UE, sunt în joc două aspecte importante: adâncirea şi extinderea”.

Cancelarul german a recunoscut explicit că “şi germanii au interese naţionale”. Problema decisivă este aceea a modului cum sunt definite, cum sunt urmărite aceste interese. Ultimul aspect este deosebit de important pentru că, “în epoca globalizării, nimeni nu poate avea succes cu o politică strictă de stat naţional. Astăzi eu înţeleg politica externă germană ca pe o politică în şi împreună cu Europa. Această misiune derivă din istorie, dar este şi o îndatorire faţă de prezent şi de viitor. Ea trebuie să fie << o politică a interesului propriu iluminat>>”.

Cu privire la NATO, dl. Schroeder a ţinut să precizeze că “noul concept strategic ţine cont de importanţa crescândă a Europei în cadrul Alianţei. El adaptează NATO noilor realităţi din Europa şi din lume. Evitarea şi stăpânirea conflictelor devin principalele sarcini ale acestei noi Alianţe”, dar, “în acelaşi timp, nu trebuie creat un vacuum de drept internaţional, în care anumite puteri să poată să emită singure mandate pentru acţiuni de sprijin umanitar.” “Reforma de conţinut şi de structură a Naţiunilor Unite este urgentă, dacă se doreşte preîntâmpinarea folosirii abuzive a principiului << neamestecului în afacerile interne >> ca pavăză de către dictatori şi asasini.” Prin reformă, Germania înţelege în primul rând “o întărire a eficienţei şi a mecanismelor decizionale, întrucât acestea nu mai corespund necesităţilor şi situaţiei internaţionale actuale”. Pe de altă parte, “dacă cercul membrilor permanenţi ar urma să fie lărgit, atunci şi Germania este dispusă să preia o răspundere în Consiliul de Securitate, corespunzătoare capacităţilor sale”.

Este de remarcat faptul că Gerhardt Schroeder a ţinut în mod deosebit să sublinieze că toate marile decizii ale politicii europene şi atlantice din acest an au fost luate fie când la cârma instituţiilor internaţionale se afla Germania, fie pe teritoriul Germaniei. Astfel, “criza din Kosovo a marcat şi preşedinţia germană a UE. Atacurile aeriene împotriva RF Iugoslavia au început chiar în timpul reuniunii extraordinare a Consiliului European de la Berlin, la 24 martie a.c., breşa pentru asigurarea păcii a avut loc concomitent cu sesiunea Consiliului european de la Köln”, unde a avut loc şi deciderea reformării instituţiilor europene. Tot diplomaţia germană a avut şi ideea Pactului de Stabilitate pentru Balcani, adoptat la Reuniunea la vârf de la Saraievo, din 30 iulie 1999. Cancelarul Schroeder consideră că acest pact “va deveni unul dintre cele mai importante proiecte europene.” 

Deoarece, aşa cum a afirmat, “trăim într-o epocă a unei importante accelerări a istoriei”, cancelarul german a lăsat limpede să se înţeleagă că cel mai important interes al ţării sale, atât pe termen scurt, cât şi mediu, cel puţin, este ocuparea zonei de influenţă tradiţionale din Balcani şi că tot ceea ce s-a întâmplat aici hotărâtor şi, în primul rând, războiul din Kosovo, s-a decis prin presiunea primordială a Germaniei. Aceste declaraţii şi evenimente se coroborează logic cu anterioara destrămare a Cehosclovaciei, tot sub influenţa decisivă a Germaniei. După reacţia celorlalte puteri, în primul rând a SUA, de implicare majoră în sensul dorit de Germania, se poate deduce că în acest spaţiu principala putere este şi mai ales se doreşte să devină Germania. 

România este, astăzi, considerată o ţară din grupul ţărilor balcanice. Pregătirea turneului balcanic al cancelarului german a fost foarte bine gândit. Agenţia de presă Handelsblat a realizat o interesantă sinteză a situaţiei României şi Bulgariei şi relaţiilor acestora cu Germania. Dacă România este pusă aici pe acelaşi plan cu Bulgaria nu poate fi decât un semnal îmbucurător, cunoscându-se faptul că relaţiile Germaniei cu Bulgaria au fost de alianţă în timpul războiaielor acestui secol, pe când România era percepută, cel puţin la Bonn, drept o ţară francofonă, cu comportamente imprevizibile şi pe care nu se putea miza. De altminteri, dacă primul investior străin în Bulgaria este Germania, ea este al doilea investitor în România, după Olanda. Germania nu are cum ignora faptul că, dacă doreşte să atragă Bulgaria tot mai mult în sfera sa de influenţă, acest lucru nu se poate întâmpla fără ca spaţiul fostei Iugoslavii şi România să se afle în aceeaşi situaţie. “Pentru România, care a fost mereu ocolită de către fostul cancelar Helmut Kohl, vizita lui Gerhard Schroeder are o valoare simbolică pentru o relaţie nouă între Berlin şi Bucureşti. Chiar dacă există reţineri, având în vedere punctele slabe ale economiilor României şi Bulgariei, s-ar părea că invitarea celor două ţări pentru începerea de negocieri concrete de aderare la finele anului, la summitul UE de la Helsinki, va fi inevitabilă. Dar, dacă uşile Uniunii Europene vor rămâne închise în continuare, guvernele celor două ţări vor fi înlăturate de la putere în următoarele alegeri, la conducere urmând să vină, probabil, cadrele post-comuniste sau, şi mai rău, demagogii naţionalişti, care ar îngreuna stabilizarea Europei de sud-est”, comentează sus-numita agenţie. Analiza relevă faptul că “ambele ţări depind în mare măsură de creditele FMI, Băncii Mondiale, UE şi altor donatori. Recentele credite obţinute de ambele ţări nu duc, însă, decât la detensionări temporare pentru că problema principală rămâne aceasta: în amble ţări fluxul de investiţii se situează cu mult sub nivelul aşteptărilor. 

Hendelsblat continuă prin a preciza că “în ceea ce priveşte politica de stabilizare, Sofia a făcut progrese mai mari decât Bucureştiul, a înfiinţat un Consiliu Monetar şi a fixat valoarea monedei naţionale. Aceste măsuri au făcut ca nivelul dobânzilor să scadă la circa 5 la sută şi inflaţia anuală să se menţină sub 3 la sută. Prin măsuri coercitive în domeniul financiar s-a reuşit ca importante părţi ale economiei subterane să iasă la lumină, astfel încât bugetul central a crescut spectaculos. În schimb, România se opune cu obstinaţie unui Consiliu Monetar. Ea luptă în prezent cu o inflaţie anuală aproape galopantă, de 49,5 la sută, şi dobânzi bancare înalte, variind între 35 la sută şi 95 la sută”; “Banca Naţională a României urmăreşte în mod evident o politică de devalorizare mascată a leului, fără a indica, însă, rata sa de devalorizare”. Media germană subliniază în continuare faptul că “guvernele celor două ţări recunosc unele erori proprii, care se situează, ca şi până acum, în domeniul reformelor structurale (menţinerea unor întreprinderi de stat care lucrează cu pierderi masive, o slabă privatizare a industriei) şi în sectorul administraţiei, a cărei tendinţă de coruptibilitate a ajuns aproape de nivelul miniştrilor. Ambelor ţări le lipseşte o administraţie modernă, care să fie orientată spre cerinţele impuse de UE”.

Cu toate neîmplinirile curente, România se află astăzi într-un context global favorizant, subliniat puternic de semnalele occidentale primite şi, în primul rând, de noua atitudine a Germaniei, statul puternic cel mai reţinut în privinţa ţării noastre. Această schimbare de atitudine se datorează şi întregii clase politice româneşti, prin demersurile insistente depuse în ultimii ani pe lângă guvernele federale, concretizate în numeroase contacte şi vizite la cel mai înalt nivel, care au debutat cu vizita pe atunci premierului Petre Roman la Bonn, în 1990, continuând cu vizitele efectuate de Adrian Năstase, Andrei Pleşu, Teodor Meleşcanu, Adrian Severin, Victor Babiuc etc. De asemenea, fostul preşedinte Ion Iliescu a fost în iunie 1996 la Bonn, iar Emil Constantinescu a vizitat de mai multe ori capitala Germaniei, în timpul mandatului de prim ministru al lui Helmut Kohl. Ultimul demers al părţii române s-a concretizat prin recenta vizită a premierului Radu Vasile în Germania.

7. Raportul Băncii Mondiale privind dezvoltarea pe plan mondial în 1999-2000

Raportul Băncii Mondiale cu privire la dezvoltarea pe plan mondial în 1999-2000 şi intrarea în secolul al XXI-lea dat publicităţii pe 15 septembrie la Washington analizează cele două tendinţe majore ale evoluţiei internaţionale – localizarea şi globalizarea. “Globalizarea este ca un val uriaş care poate fie răsturna, fie duce înainte naţiunile”, afirmă Joseph Stiglitz, primul vice-preşedinte al Băncii Mondiale.

Localizarea, respectiv creşterea puterii economice şi politice a oraşelor, provinciilor şi altor entităţi de nivel subnaţional, este un fenomen complementar globalizării economiei mondiale, prin care se manifestă tendinţa ocolirii graniţelor statale. Astfel, datorită mondializării mijloacelor electronice de comunicare şi, în special, politicilor aplicate inflexibil de Banca Mondială şi FMI în anii ‘80, supranumiţi şi “deceniul liberalismului radical de piaţă”, s-a urmărit scăderea taxelor vamale şi a subvenţiilor, ca şi reducerea drastică a deficitelor bugetare prin diminuarea cheltuielilor, cu consecinţe grele, în special pe plan social. Programele de adopatare structurală iniţiate de cele două instituţii financiare internaţionale au pus bazele actualei ere a globalizării. Acum, prin acest ultim raport, se recunoaşte că efectul cel mai vizibil şi dramatic al politicilor de combatere a influenţei statului asupra pieţei libere a fost acela că bogaţii au devenit şi mai bogaţi iar săracii, mai mulţi şi mai săraci.

Creşterea economică nu duce automat la bunăstarea tuturor categoriilor sociale. Există anumite domenii de care trebuie să se ocupe statul pentru eradicarea efectelor celor mai nocive ale sărăciei, respectiv sănătatea, asigurările sociale, învăţământul şi dezvoltarea infrastructurii. În loc de a miza pe piaţa liberă fără discernămt, Banca Mondială accentuează acum rolul structurilor democratice, iar strategiile de dezvoltare nu pot avea succes dacă sunt impuse populaţiei cu forţa şi fără menajamente.

Localizarea poate îmbrăca forma unei cereri generale pentru o mai largă angajare a populaţiei în politică, sau poate lua forma cererilor de creştere a autonomiei locale care să ducă, fie la descentralizare, fie la recunoaşterea oficială a unei identităţi culturale locale. Acest fenomen ar putea avea efecte contradictorii, pe de o parte “va fi mai puţin loc pentru afaceri în cercuri închise, se vor înmulţi apelurile la responsabilitate şi se va înregistra o continuă distanţare de autoritarismul practicat în diferite părţi ale lumii, în perioada 1960-1990”, după cum subliniază Raportul, iar pe de altă parte, dacă administraţiile locale se vor împrumuta peste măsură, înglodându-se în cheltuieli, se va crea o ameninţare serioasă la adresa stabilizării macroeconomice şi creşterii economice, ducând, în final, la conflicte etnice şi războaie civile. “O localizare reuşită este cea care oferă entităţilor locale şi altor grupuri ale societăţii, echipajului navei, libertatea de a-şi exercita autonomia individuală dar şi stimulente pentru a acţiona împreună”, consemnează Raportul.

Extinderea pieţelor şi dezvoltarea tehnicii pot duce la o creştere a productivităţii şi nivelului de trai, dar ele pot conduce şi la instabilitate şi schimbări nedorite; teama de reducere a numărului locurilor de muncă prin pătrunderea importurilor, instabilitate financiară provocată de fluctuaţia capitalului străin şi ameninţări la adresa mediului la nivel global. “Lumea devine mai mică, dar pe măsură ce are loc această transformare ea devine şi mai complicată”, a afirmat Shahid Yusuf, şeful echipei care a redactat Raportul. El continuă prin a avertiza că localizarea va multiplica gama condiţiilor şi mediilor de politică, iar strategiile de dezvoltare reuşite îşi vor arăta roadele mult mai rapid, pe când consecinţele politicilor defectuoase vor deveni evidente foarte repede şi vor provoca rupturi mult mai dureroase.

Globalizarea, sub forma cooperării, devine esenţială sub trei aspecte: comerţul, fluxurile financiare şi problemele mediului, pe când localizarea se concentrează pe alte trei trăsături esenţiale: descentralizarea, oraşele ca motor al creşterii economice şi transformarea acestora pentru a se putea trăi în ele.

Raportul evidenţiază patru concluzii importante din experienţa dezvoltării omenirii în ultima jumătate de secol:

1. Stabilitatea macroeconomică este esenţială pentru realizarea creşterii economice necesare dezvoltării;

2. Creşterea economică nu se răsfrânge în jos, de aceea eforturile de dezvoltare trebuie direcţionate spre nevoile păturilor dezavantajate;

3. Nici o politică nu va putea stimula de una singură dezvoltarea, fiind nevoie de o abordare la scara macropoliticii;

4. O dezvoltare susţinută trebuie să cuprindă întreaga societate, atât pe vertical, pe categorii economice de populaţie, cât şi pe orizontal, în întreaga lume.

Clinţii Băncii Mondiale, ţările în care trăiesc popoarele sărace ale lumii, se vor confrunta cu cele mai mari dificultăţi în gestionarea celor două tendinţe: localizarea şi globalizarea.

Raportul recomandă ca, ţinând cont că cele două tendinţe au căpătat un curs inevitabil şi tot mai accelerat, oamenii politici să acţioneze pe trei planuri:

1. Prin tratative internaţionale trebuie stabilite reguli general aplicabile în comportamentul tuturor statelor; 

2. Pe plan naţional trebuie să se urmărească atingerea consensului prin compromis, deoarece fără stabilitate politică internă popoarele sunt condamnate la stagnare;

3. Politicienii trebuie să promoveze dezvoltarea regională şi locală, să rezolve problemele privind traficul rutier, infrastructura comunicaţională, alimentarea cu apă şi înlăturarea reziduurilor.

Succesul acestor politici depinde de stăpânirea şi înţelegerea complicatei interacţiuni între economia liberală, democraţia reprezentativă şi securitatea socială.

8. Hosni Mubarak reales preşedinte al Egiptului

Preşedintele Hosni Mubarak a fost ales cu 93,79 % din voturi pentru un nou mandat de şase ani, în cadrul unui referendum care nu a oferit mari surprize. Rata de participare la vot a fost de 79,20 %, a anunţat ministrul de Interne, Habib al-Adly, într-un comunicat la televiziunea de stat. 6,21% dintre participanţi au votat împotrivă, iar un număr de 240512 buletine au fost declarate nule. În total au fost chemaţi la urne 23.934.907 alegători, reprezentând peste o treime din populaţia Egiptului, de aproximativ 64 milioane de locuitori. În 1993, Mubarak fusese reales cu 96,28% din voturi, rata de participare fiind de 84,16%. Opoziţia a contestat atunci aceste cifre declarând că a fost vorba de o fraudă masivă. 

Mubarak a promis o remaniere ministerială odată cu începerea noului său mandat. El nu a precizat amploarea acestei schimbări, iar opoziţia parlamentară, ultraminoritară şi-a înmulţit apelul în favoarea reformelor democratice. 

Se apreciază că dl. Mubarak va depune eforturi intense pentru a finaliza megaproiectele economice ce vizează remodelarea Egiptului în perspectiva secolului XXI.

Hosni Mubarak, care a preluat mandatul de preşedinte în 1981, după asasinarea lui Anwar al Sadat, a fost desemnat în luna iunie de Parlamentul, dominat în proporţie de peste 90% de Partidul Naţional Democrat (PND), drept unic candidat la propria succesiune. Analiştii politici au apreciat că domeniul politic egiptean va stagna în continuare în cadrul unui sistem care este multipartit doar cu numele. Mubarak, care este şi comandant al forţelor armate, deţine autoritatea supremă.

“Am visat la democraţie în tinereţe şi acum văd că Egiptul regresează din punct de vedere politic”, a declarat directorul adjunt al Centrului de Studii Strategice Al-Ahram, Sayid Said. “Politica în Egipt este un domeniu mort şi nu prevăd revenirea lui la viaţă în perioada preşedinţiei lui Mubarak”, a mai declarat el.

De la preluarea mandatului său, dl. Mubarak s-a axat pe ameliorarea realţiilor internaţionale ale Egiptului, recâştigând sprijinul arabilor, care au ostracizat cea mai importantă ţară din cadrul comunităţii arabe pentru tratatul de pace, încheiat în 1979 cu Israelul, dar a obţinut totodată sprijinul Occidentului.

În planul politicii interne însă, puţine lucruri s-au schimbat. Deşi preşedintele egiptean a extins libertatea de acţiune a partidelor legale de opoziţie, formaţiunea sa de guvernământ PND obţine cu regularitate majoritatea zdrobitoare în Parlament, eclipsându-şi rivalii.

Militanţii în favoarea democraţiei au afirmat că aproape fiecare scrutin parlamentar din Egipt a fost manipulat. 

Ei au apreciat recentul referendum drept o farsă. “Ideea de referendum este învechită”, a declarat dl. Said. În opinia unor analişti, este posibil ca schimbările operate în cadrul sistemului politic să fie cosmetice, deşi Mubarak ar putea permite constituirea unui nou partid, numai dacă va putea menţine PND activ.

Cei care doresc schimbări, cum sunt libertatea reală a presei, posturi de radio private şi organizarea unor alegeri prezidenţiale directe, ar putea fi dezamăgiţi. “Trebuie să înceapă reforma politică, în caz contrar existând pericolul real ca Egiptul să ajungă ca Indonezia, un stat care, în ciuda suscceselor economice, poate ajunge la haos politic în clipa în care ceva merge prost”, a declarat sociologul politic Saad Eddine Ibrahim.

“Sprijinul larg obţinut de preşedintele egiptean s-a datorat faptului că a scos economia ţării din situaţia critică în care s-a aflat timp de decenii. Analiştii au avertizat însă că birocraţia de tip bizantin şi corupţia îi descurajează pe potenţialii investitori, în timp ce reacţia guvernului la scurt-circuitele economice nu a avut efecte favorabile.

